Zgrada u Vukovarskoj 43 (Zagreb)

**Zgrada u Vukovarskoj 43 (Zagreb)** nalazi se na križanju današnje Ulice grada Vukovara i Miramarske, Zagreb, Hrvatska. Projektirana je 1954. god. i izgrađena od sredine do kraja pedesetih godina. Projektant zgrade je arhitekt Drago Galić i to je njegova druga zgrada u istoj ulici. Prva se nalazi na broju 35/35a. Galićeva je druga zgrada prepoznatljiv pomak od prve i potvrđuje arhitektov evolucijski pristup – još jedno obilježje koje ga približava Le Corbusieru.

## Arhitektura
Nakon Drugog svjetskog rata najznačajnija ostvarenja Le Corbusiera su nekoliko stambenih zgrada poznatih pod zajedničkim nazivom Unité d'habitation (Marseljska stambena jedinica). To je složeno dizajnirana višestambena zgrada koja najraznovrsnije potrebe stanovnika rješava u pojedinačnim objektima, ali s naglašenim karakterom kolektiviteta. Zgrada ima jedinstvenu infrastrukturu, uključujući hotel, krovni vrt, bazen za malu djecu i prodajni centar. 

*Unité d'Habitation* se pokazala izuzetno utjecajnom i često se navodi kao početna inspiracija mnogim projektantima za brutalistički arhitektonski stil i filozofiju. Sirovi beton ili béton brut, bez kojeg je Le Corbusierova poslijeratna arhitektura 1950-ih nezamisliva, poprimio je veću neovisnost kvalitativnog oblikovanja u ovoj zgradi, izjednačavajući se s ostalim materijalima koji su do tada bili upotrebljavani u arhitekturi. To je beton nalijevan u najjednostavniji drveni kalup – oplatu da bi ispao hrapav i jednostavan kao prirodni kamen, namjerno lomljen i ispucan, pun šljunkovitih površina. Nakon Le Corbusier projekta postao je materijal verificiran i za najozbiljnije stilsko-arhitektonske pothvate u povijesti arhitekture. 

## Opis
Na ovoj drugoj zgradi opet su studiozno postavljeni betonski *brise-soleili* (suncobrani) južne fasade, proračunati prema upadu zraka sunca (kao uostalom i parapeti velikih staklenih stijena dnevnoga boravka i južne spavaće sobe), perforirani poput kakve uske betonske pergole. Dok je Le Corbusierov *Unité* afirmacija egzemplarne plastike betona, projektirana istovremeno iznutra i izvana, u kojemu dodani prefabrikati (betonski brise-soleili, stubišta...) ne ruše konzistentnost cjeline, Galićeva struktura s neovisnim južnim pročeljem djeluje poput iznutra projektiranoga stroja koji je zatvoren s četiri tanke, vitke plohe. To je uočljiva razlika i od prve zgrade u Vukovarskoj 35 i od zgrade u Marselju.

*Unité* u Ulici grada Vukovara 43/43a eksplicitnije je postavljena na stupove od prve zgrade, čime je ostvarena prostorna povezanost prizemlja s obje strane zgrade. U njoj je 87 stanova u deset tipova. Najčešće je zastupljen dvoetažni stan u četiri tipa, koji variraju ovisno o poziciji ulaza i spavaće etaže koja, kao kod prve zgrade, može biti iznad ili ispod dnevne. Dvoetažni se stanovi ovdje razlikuju od balkona prve zgrade u detaljima: nemaju balkone, već kontinuirane prozore po cijeloj širini dnevnoga boravka, koji su na jednoj strani tzv. "francuski", a u većem dijelu raspona s parapetom (isto je u južnoj spavaćoj sobi), pa je južno pročelje potpuno otvoreno i manje plastično.

Druga zgrada u Ulici grada Vukovara nema veliku zajedničku terasu sa sadržajima poput dječjeg vrtića, dječjeg bazena, teretane i trim-staze kao Unité u Marseilleu, nego samo dva izlaza iz dva stubišta na zadnjem katu na male zajedničke natkrivene prostore, iznad kojih su strojarnice liftova. Nema ni zadnje zajedničke etaže s praonicama rublja, sušionicama i velikom terasom kao kod prve zgrade.

## Literatura
* Biondić, Lj. (1996): Kritička analiza stambene arhitekture u djelu arhitekta Drage Galića - evolucija i tipologija, doktorska disertacija, Sveučilište u Zagrebu, Arhitektonski fakultet, Zagreb (1996)
* Ivanković, V: Le Corbusier i Drago Galić – kritički eksperimenti arhitekture višestambenih zgrada, Prostor, Volume 17, Issue 1 (37), Zagreb (2009) 
* Maroević, I.: Antologija zagrebačke arhitekture, Art studio Azinović, Zagreb (2003) 
* Ivanković, V. (2008): Ulica grada Vukovara 1945.-1971. i moderne vizije Zagreba u 20. stoljeću - refleksije utjecaja internacionalnog stila u hrvatskoj arhitekturi i urbanizmu nakon Drugog svjetskog rata, doktorska disertacija, Sveučilište u Zagrebu, Arhitektonski fakultet, Zagreb  (2008)
* Mijić, D.: Analiza moderne stambene arhitekture u Hrvatskoj i svijetu na primjeru djela Drage Galića i Le Corbusiera, završni rad, Sveučilište Josipa Jurja Strossmayera u Osijeku, Građevinski fakultet Osijek (2012)
* Ivanković, V. (2012): Le Corbusierov model Unité – Simboličko značenje u obnovi Francuske nakon Drugoga svjetskog rata, Prostor, Volume 20, Issue 1 (43), Zagreb (2012) 
* Blake, P.: Majstori graditelji, biblioteka Psefizma, Zagreb (1998)
* Štulhofer, A., Uchytil, A., Barišić, Z.: Drago Galić, monografija, Sveučilište u Zagrebu,  Arhitektonski fakultet, Zagreb (1998.)
* Premerl, T.: Zagreb – grad moderne arhitekture, Stoljeće zagrebačke arhitekture, „Durieux“, 82, Zagreb, (2003.) 
* Laslo A.: Arhitektonski vodič ZAGREB 1898.-2010., Arhitekst d.o.o. i Drušvo arhitekata Zagreba, 200, Zagreb (2010.)
*Ormarski stanovi – „Marseilleski“ projekat Le Corbusiera, „Arhitektura“ 25-27: 76-77,95, Zagreb (1949.)

## Izvori